**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzata Képviselő-testületének***

 ***2024. március 25-i soros, nyílt képviselő-testületi üléséről***

*A jegyzőkönyv 32-52-ig számozott oldalt tartalmaz.*

**J E G Y Z Ő K Ö N Y V**

Készült: 2024. március 25-én Kerecsend Község Önkormányzata Képviselő-testületének soros, nyílt képviselő-testületi ülésén (Kerecsend, Fő u. 55., 17.00 óra)

***Jelen vannak:***

Sári László polgármester

dr. Szász Kata jegyző

Forgácsné Román Rita alpolgármester

Suha József alpolgármester

Nagy Ferenc képviselő

Burai József képviselő

 Prokaj Milán képviselő

 Fónad István képviselő

 Barna Erika Berekerdő Óvodavezető

 Palkovics Péter intézményvezető

 Schönberger Csaba Jakob NNÖ-elnök

 Román Lászlóné Kerecsendi Solymok Tanoda vezető

 Ludvig Zsoltné Ficánka Mini Bölcsőde vezető

 Elekné Román Katalin Jelenlét Pont vezető

 Balog János CSELE tag

 Szeghalmi Orsolya Mazsola és Tádé CsaBö Mazsola csoportvezető

 Forró Edina Szent Ágota Gyermekvédelmi Központ szakmai vezető
 Békési Eszter jegyzőkönyvvezető

**Az ülésen elfogadott rendeletek:**

|  |  |
| --- | --- |
| 4/2024. (III.25.) önkormányzati rendelete | A temetőről és temetkezésről szóló 13/2016. (XI.21.) önkormányzati rendelet módosítása |

**Az ülésen elfogadott döntések:**

|  |  |
| --- | --- |
| 17/2024. (III.25.) határozat | Lokál beszámoló 2023 határozat |
| 18/2024. (III.25.) határozat | Csele beszámoló 2023 határozat |
| 19/2024. (III.25.) határozat | Polgárőrség beszámoló 2023 határozat |
| 20/2024. (III.25.) határozat | KBPE beszámoló 2023 határozat |
| 21/2024. (III.25.) határozat | Továbbtanulásáért Alapítvány beszámoló 2023 határozat |
| 22/2024. (III.25.) határozat | Világítani Fogok Egyesület 2023. évi beszámoló határozat |
| 23/2024. (III.25.) határozat | Ficánka Mini Bölcsőde beszámoló 2023 határozat |
| 24/2024. (III.25.) határozat | Magyary Károly átszervezés határozat tanulólétszám határozat |
| 25/2024. (III.25.) határozat | Óvoda körzethatárok határozat |
| 26/2024. (III.25.) határozat | Főépítész határozat 2024 |
| 27/2024. (III.25.) határozat | Szociális tűzifa pályázat határozat |
| 28/2024. (III.25.) határozat | Védőnő megállapodás módosítása határozat  |
| 29/2024. (III.25.) határozat | Rendkívüli támogatás határozat 2024 |
| 30/2024. (III.25.) határozat | Közösségi ház iroda ingyenes használat határozat |
| 31/2024. (III.25.) határozat | Közmeghallgatás 2024. évi időpontja határozat |

*NAPIRENDEK*

1. Tájékoztató a lejárt határidejű határozatok végrehajtásáról és az előző testületi ülés óta tett intézkedésekről

előadó: Sári László polgármester

1. A Kerecsenden működő civil szervezetek beszámolója 2023-ben végzett munkájukról és 2024. évi terveikről

előadók: a civil szervezetek vezetői

1. Beszámoló a Ficánka Mini Bölcsőde munkájáról

előadók: Ludvig Zsolt Csabáné intézményvezető

1. Magyary Károly Általános Iskola intézményátszervezéséhez kapcsolódó véleményezési eljárás

előadó: Palkovics Péter igazgató

1. Javaslat a Berekerdő Óvoda felvételi körzetének megállapítására

előadó: dr. Szász Kata jegyző

1. Főépítészi beszámoló 2024-ról

előadó: dr. Szász Kata jegyző

1. Pályázat benyújtása a 2024. évi szociális tűzifa támogatásra

előadó: Sári László polgármester

1. Javaslat A temetőről és temetkezésről szóló 13/2016. (XI.21.) önkormányzati rendelet módosítására

előadó: dr. Szász Kata jegyző

1. Egyebek

**Sári László polgármester**

Köszöntök mindenkit a mai soros testületi ülésünkön. Köszönöm a megjelent képviselőket, meghívottakat, civil szervezeti vezetőket, illetve a Szent Ágota Gyermekvédelmi Központból Forró Edina szakmai vezetőt. Megállapítom, hogy határozatképesek vagyunk. Mielőtt a napirendről szavaznánk, egy perc néma felállással tegyük tiszteletünket néhai Gémes László elhunyt volt polgármester emlékére.

Kérdezem, hogy a meghívót és ez előterjesztéseket megkapta-e mindenki? Amennyiben egyetért mindenki, hogy a meghívóban kiküldött napirend szerint haladjuk, kérem szavazzunk.

A képviselő-testület egyhangúlag elfogadta az ülés napirendjét.

**1. napirendi pont**

**Sári László polgármester**

Az előző testületi ülés óta megtett intézkedésekről és végrehajtott határozatokról szóló tájékoztatóját megtartja. A tájékoztató a jegyzőkönyv mellékleteként.

Kérdés, észrevétel nem volt, a képviselő-testület tudomásul vette a tájékoztatót.

**2. napirendi pont**

**Sári László polgármester**

Ebben a napirendi pontban a civil szervezeti beszámolókat vitatjuk meg. Hat darab beszámoló érkezett, a Kerecsendi Polgárőr Egyesület, Kerecsend Közbiztonságáért Polgárőr Egyesület, Kerecsendi Fiatalok Továbbtanulásáért Közalapítvány, Kerecsendi Lokálpatrióta Egyesület, a Világítani Fogok Egyesület és a Csak Egy Lépés Egyesület részéről. Úgy gondolom mindannyiunk és a teljes lakosság nevében szeretnék köszönetet mondani a civilek rengeteg elvégzett munkájáért. Véleményem szerint sokkal szegényebb lenne a falu, ha nem lennének –főként, akik a szervezetek élén állnak – akik folyamatosan törik a fejüket, gondolkodnak, hogy mivel lehetne jobbá tenni ennek a településnek az életét és az itt élők életét. Mindeninek mások a lehetőségeik. Vannak, akik önkormányzati támogatásból és pályázatokból tudják fenntartani magukat, vagy adott célra használható támogatásokból, de a legfontosabb ezeknek a támogatásoknak a leghatékonyabb felhasználása. Nyilván mindegyik civil szervezet más-más tevékenységet folytat és bízom benne, hogy olyan lehetőségek nyílnak meg nekik, amit az önkormányzat igazán nehezen tudna megoldani, ha kizárólag saját erőforrásra kellene támaszkodnia. Kérdezem, hogy a civil szervezetek részéről szóbeli kiegészítése van-e valakinek?

Amennyiben nincs, akkor szeretném, ha egyenként szavaznánk, 6 db határozatot kell hoznunk.

Aki elfogadja a Kerecsendi Lokálpatrióta Egyesület beszámolóját, kérem szavazzon!

*A képviselő testület egyhangú szavazással (hét igen szavazattal) az alábbi határozatot fogadta el:*

 **17/2024. (III.25.) határozat**

Kerecsend Község Önkormányzatának Képviselő-testülete megvitatta és elfogadta a Kerecsendi Lokálpatrióta Egyesület 2023. évben végzett munkájáról szóló beszámolót.

Határidő: április 24.

Felelős: Sári László

**Sári László polgármester**

Aki elfogadja a Csak Egy Lépés Egyesület beszámolóját, kérem szavazzon!

*A képviselő testület egyhangú szavazással (hét igen szavazattal) az alábbi határozatot fogadta el:*

 **18/2024. (III.25.) határozat**

Kerecsend Község Önkormányzatának Képviselő-testülete megvitatta és elfogadta a Kerecsendi Csak Egy Lépés Egyesület (CSELE) 2023. évben végzett munkájáról szóló beszámolót.

Határidő: április 24.

Felelős: Sári László

**Sári László polgármester**

Aki elfogadja a Kerecsendi Polgárőr Egyesület beszámolóját, kérem szavazzon!

*A képviselő testület egyhangú szavazással (hét igen szavazattal) az alábbi határozatot fogadta el:*

 **19/2024. (III.25.) határozat**

Kerecsend Község Önkormányzatának Képviselő-testülete megvitatta és elfogadta a Kerecsendi Polgárőr Egyesület 2023. évben végzett munkájáról szóló beszámolót.

Határidő: április 24.

Felelős: Sári László

**Sári László polgármester**

Aki elfogadja a Kerecsend Közbiztonságáért Polgárőr Egyesület beszámolóját, kérem szavazzon!

*A képviselő testület egyhangú szavazással (hét igen szavazattal) az alábbi határozatot fogadta el:*

 **20/2024. (III.25.) határozat**

Kerecsend Község Önkormányzatának Képviselő-testülete megvitatta és elfogadta a Kerecsend Közbiztonságáért Polgárőr Egyesület 2023. évben végzett munkájáról szóló beszámolót.

Határidő: április 24.

Felelős: Sári László

**Sári László polgármester**

Aki elfogadja a Kerecsendi Fiatalok Továbbtanulásáért Közalapítvány beszámolóját, kérem szavazzon!

*A képviselő testület egyhangú szavazással (hét igen szavazattal) az alábbi határozatot fogadta el:*

 **21/2024. (III.25.) határozat**

Kerecsend Község Önkormányzatának Képviselő-testülete megvitatta és elfogadta a Kerecsendi Fiatalok Továbbtanulásáért Közalapítvány 2023. évben végzett munkájáról szóló beszámolót.

Határidő: április 24.

Felelős: Sári László

**Sári László polgármester**

Aki elfogadja a Világítani Fogok Egyesület beszámolóját, kérem szavazzon!

*A képviselő testület egyhangú szavazással (hét igen szavazattal) az alábbi határozatot fogadta el:*

 **22/2024. (III.25.) határozat**

Kerecsend Község Önkormányzatának Képviselő-testülete megvitatta és elfogadta a Kerecsendi Világítani Fogok Egyesület 2023. évben végzett munkájáról szóló beszámolót.

Határidő: április 24.

Felelős: Sári László

**Sári László polgármester**

Kitartás és további jó munkát, szép eredményeket kívánok az egyesületeknek.

**3. napirendi pont**

**Sári László polgármester**

A bölcsődei beszámolóval kapcsolatban kérdezem Ludvig Zsoltné bölcsődevezetőt, hogy kíván-e kiegészítést tenni?

**Ludvig Zsoltné bölcsődevezető**

Ismét részletes beszámoló készült, így különösebb kiegészítést nem szeretnék tenni. Igen, Orsi a Mazsola és Tádé családi bölcsőde vezetője. Én irányítom az egész csapatot, de ott is kell legyen egy csapatvezető, úgyhogy ezért Orsit kértem meg arra, hogy foglalja össze, ami ott történt az elmúlt években. Szépen gyarapodik a bölcsőde, teltházzal működik a mini bölcsőde is és a családi bölcsőde is. Jöttek új kolléganők is. Köszönünk mindenkinek mindent, a kivitelezőnek is meg kell köszönjük, mert túléltünk egy évet és nem történt semmi fennakadás, nem volt probléma az épülettel, szépen belaktuk. Majd a családi bölcsődében lesz egy-két javítani való dolog. Volt egy nagy átfogó szakmai ellenőrzésünk januárban és ők rávilágítottak a hiányosságokra, így ezeken fogunk dolgozni, de ezek nem nagy tételek.

**Sári László polgármester**

Köszönöm a munkátokat és azt is, hogy ilyen zökkenőmentesen sikerült belakni a bölcsőde épületét. Elég nehéz tervezni.

**Ludvig Zsoltné bölcsődevezető**

Nem tudunk tervezni így van, és folyamatos a beszoktatás, jönnek folyamatosan a gyerekek.

**Sári László polgármester**

A kivitelezéshez visszatérve, én sajnálom a kivitelezőt, mert amit kértünk minden megcsináltak és az óvodával kapcsolatban meggyőződésem, hogy tervezési hiba történt.

Van-e kérdés a beszámolóval kapcsolatban? Ha nincs, akkor elfogadásra javaslom a beszámolót. Aki egyet ért, kérem tegye fel a kezét.

*A képviselő testület egyhangú szavazással (hét igen szavazattal) az alábbi határozatot fogadta el:*

 **23/2024. (III.25.) határozat**

Kerecsend Község Önkormányzatának Képviselő-testülete megvitatta és elfogadta a Kerecsendi Ficánka Mini Bölcsőde 2023. évben végzett munkájáról szóló beszámolót.

Határidő: április 24.

Felelős: Sári László

**4. napirendi pont**

**Sári László polgármester**

Palkovics Péter igazgatóurat kérdezem, hogy van-e kiegészítése az előterjesztéshez?

**Palkovics Péter intézményvezető**

Új törvény módosítás miatt meg kell szabni, hogy hány gyerek vehet részt nemzetiségi oktatásban. A hozzánk felvehető tanulók maximális létszáma 350 fő. Azt gondoltuk – mivel mindenki tanul cigány népismeretet az iskolába – akkor ez a létszámkeret és akkor legyen a maximum létszám is 350 fő. Az új törvény szerint ezt kell meghatároznunk, hogy nemzetiségi oktatásban hány gyerek vehet részt és a maximálisan felvehető tanulólétszámhoz igazítottuk ezt létszámot. Erről szól röviden ez az előterjesztés.

**Sári László polgármester**

Van-e kérdés az előterjesztéssel kapcsolatban?

**Forgácsné Román Rita alpolgármester**

Ez a 350 fő jelentheti azt, hogy a környékbeli településekről is jöhetnek ide gyerekek?

**Palkovics Péter intézményvezető**

Egyelőre nem jelenti azt, nincs ilyen szándék, hogy ide tegyenek osztályokat. Ez csak arról szól, hogy cigány népismeret hány tanuló tanulhat, és jelenleg 175 gyerekünk van és a maximális felvehető létszámhoz igazítottuk ezt a számot.

**Sári László polgármester**

Lehet tudni, ha ez nem kötelező, hány gyerek tanulja?

**Palkovics Péter intézményvezető**

Minden tanuló tanulja.

**Suha József alpolgármester**

Az lehetséges, hogy a környező településről jövő problémás gyerekek, ide felvételt nyernek?

**Palkovics Péter intézményvezető**

Nem tervezünk olyan gyerekeket felvenni, akikkel sok probléma van, elég nekünk a saját problémánk, nehézségeink. Azokat a tanulókat kötelezőek vagyunk felvenni, akik Kerecsendi lakcímmel rendelkeznek.

**Forgácsné Román Rita alpolgármester**

Szeretnék gratulálni a sport és tanulmányi versenyeken elért nagyon szép eredményekért, a tanulóknak is és a pedagógusoknak is.

**Palkovics Péter intézményvezető**

Köszönjük szépen. Szerettem volna a dicsekedi is. A hétvégén fekve nyomó diákolimpián országos 1. helyezést ért el iskolánk csapata, Prokaj Adorján felkészítésével. Van egyéni első helyezés, egy lakásotthonos tanulónk szerezte meg az első helyezést. Egy éves komoly munka van mögötte. Nagyon büszkék vagyunk rájuk.

**Sári László polgármester**

Ez a sportiskola mennyire lehet valóság?

**Palkovics Péter intézményvezető**

A megyében sportiskola úgy lehetnénk, ha a Kemény Ferenc sportiskolához csatlakoznánk és tagiskolája lennénk, ezt nem szerettem volna. Nagyon fontos a sport gyerekek részére, és úgy érzem ezzel lehet őket megfogni. Nagyon szeretik a gyerekek, szívesen maradnak sport foglalkozásokra. Van egy új testnevelő tanárunk is.

**Sári László polgármester**

Van-e más kérdése valakinek? Amennyiben nincs, kérem szavazzunk.

*A képviselő testület egyhangú szavazással (hét igen szavazattal) az alábbi határozatot fogadta el:*

 **24/2024. (III.25.) határozat**

A Kerecsendi Kerecsend Község Önkormányzatának Képviselő-testülete megtárgyalta és elfogadta a Kerecsendi Magyary Károly Általános Iskola átszervezésére vonatkozó javaslatot, mely alapján a fent megjelölt iskola nevelése-oktatása alapfeladatra maximálisan felvehető tanulólétszáma 350 főben kerül rögzítésre.

Határidő: március 31.

Felelős: Sári László

*Palkovics Péter igazgató elhagyja a testületi ülést*

**5. napirendi pont**

**dr. Szász Kata jegyző**

Ez egy éves feladata az önkormányzatnak. A határozati javaslat kiküldésre került a meghívóval együtt. A tartalma megegyezik a múlt évben is elfogadott határozattal, az szerepel benne, hogy a Berekerdő Óvoda felvételi körzete az Kerecsend Község közigazgatási területe.

**Sári László polgármester**

Ehhez kapcsolódóan van-e kérdés, kiegészítés? Amennyiben nincs, kérem szavazzunk.

*A képviselő testület egyhangú szavazással (hét igen szavazattal) az alábbi határozatot fogadta el:*

 **25/2024. (III.25.) határozat**

"Kerecsend Község Önkormányzatának Képviselő-testülete az Önkormányzat által fenntartott Berekerdő Óvoda felvételi körzetét az alábbiak szerint állapítom meg: a Berekerdő Óvoda (3396 Kerecsend, Arany János u. 2.) felvételi körzete:

Kerecsend Község közigazgatási területe A Képviselő-testület megbízza dr. Szász Kata jegyzőt, hogy a nemzeti köznevelésről szóló törvény végrehajtásáról szóló 229/2012. (VIII.28.) Korm. rendelet 22 § (1) bek. alapján a körzethatárok közzétételéről gondoskodjon."

Határidő: március 31.

Felelős: Sári László

**6. napirendi pont**

**Sári László polgármester**

Igaz nincs túl sok kapcsolatunk a főépítésszel, de egy nagyon jó szakember és mindig nagy szakmai hozzáértéssel áll minden felmerülő kérdéshez. A beszámolóhoz kapcsolódóan van-e valakinek valamilyen észrevétele?

**Fónad István képviselő**

A főépítésznek a foglalkoztatása, ez kötelező?

**dr. Szász Kata jegyző**

Vagy az önkormányzat hivatali struktúrán belül építési előadóval látja el ezt a feladatot, vagy pedig megbízással foglalkoztat főépítészt.

**Fónad István képviselő**

De mi Egerhez tartozunk építésügyi hatóságban.

**dr. Szász Kata jegyző**

Igen, de építészmérnököt valamilyen formában foglalkoztatni kell minden egyes önkormányzatnak. Itt Kerecsenden megbízással látja el ezt a feladatot a főépítész és csak az elvégzett munkaóra után számláz.

**Fónad István képviselő**

Olyan kérdésem lenne még, hogy a településkép védelméről szóló törvény valahogy nem tartalmazza azt, hogy a településkép védelme érdekében az elhanyagolt, lakatlan, pusztulásnak indult ingatlanok ellen valamilyen eljárás induljon? Beszélhetünk településképről, de ezek a ingatlanok nagyon rontják a képet.

**dr. Szász Kata jegyző**

Igen, de ezek nem tartoznak a településkép védelme alá. Ez az épülő ingatlanokra, védelem alatt álló fákra, muzeális emlékekre irányul, nem az elhanyagolt ingatlanokra. Erre van a jókarbantartási eljárás a kormányhivatalnál. Ha hozzám beérkezik ilyen jelzés, akkor én azt átteszem a kormányhivatal Építésügyi és Örökségvédelmi Osztályához.

**Fónad István képviselő**

A Fő utcai ingatlan ügyében történt előrelépés?

**dr. Szász Kata jegyző**

Ha jól tudom megtörtént az ellenőrzés, de pontos információt jelenleg nem tudok. A jegyzői értekezleten is elhangzott az építésügyi főelőadótól, hogy nagyon sok jókarbantartási ügy van és a NAV-val próbálják felszámolni ezeket a problémákat.

**Elekné Román Katalin JP vezető**

A Fő utca 42. számú ingatlanhoz szeretnék szólni. Az a család, akiké az ingatlan, szétment. A férj részt vett egy rehabilitáción, elég jó állapotban van, de nem költözött vissza a településre. Annyit tudni, hogy nagyon sok adóság van az ingatlanon. Mindenki számára az lenne a megoldás, ha ez árverésre kerülne. Másképp csak gyűlik tovább a súlyos tartozás.

**Sári László polgármester**

Köszönjük az információt. Van-e még kiegészítés a főépítészi beszámolóhoz? Amennyiben nincs, kérem szavazzunk! Aki elfogadja a főépítészi beszámolót, kérem tegye fel a kezét!

*A képviselő testület egyhangú szavazással (hét igen szavazattal) az alábbi határozatot fogadta el:*

 **26/2024. (III.25.) határozat**

Kerecsend Község Önkormányzatának Képviselő-testülete megtárgyalta és elfogadta Bernáth Mihály 2023-ről szóló főépítészi beszámolóját.

Határidő: március 31.

Felelős: Sári László

**7. napirendi pont**

**Sári László polgármester**

Ismét megjelent a kiírás szociális célú tűzifa támogatásra, 464 m3 pályázható mennyiség van.

**dr. Szász Kata jegyző**

Annyi elmondható, hogy évről-évre kevesebb a pályázható mennyiség, a pályázati felület mondja meg, hogy mennyire tudunk maximálisan pályázni.

**Sári László polgármester**

Amennyiben nincs már észrevétel, akkor a lehetőségekhez mérten ismét a maximális mennyiségre pályáznánk. Ki az, aki ezt támogatja?

*A képviselő testület egyhangú szavazással (hét igen szavazattal) az alábbi határozatot fogadta el:*

 **27/2024. (III.25.) határozat**

Kerecsend Község Önkormányzatának Képviselő-testülete úgy határozott, hogy pályázatot nyújt be a települési önkormányzatok szociális célú tüzelőanyag vásárlásához kapcsolódó támogatás igénybevételére. A tűzifa beszerzéséhez az Önkormányzat önerőt nem vállal, a szociális célú tűzifa támogatásban részesülő személytől ellenszolgáltatást nem kér. A Képviselő-testület megbízza dr. Szász Kata jegyzőt, hogy gondoskodjon a pályázat április 31.-ig történő benyújtásáról.

Határidő: március 31.

Felelős: Sári László

**8. napirendi pont**

**Sári László polgármester**

A temető rendelet módosítására tett javaslat úgy gondolom indokolt. Sok esetben tapasztaltuk, hogy a temető fenntartója felé nem érkezik jelzés pl. temetésről. Továbbá, ha a temetőgondnok is szabadságon vagy betegállományban van, ő sem tud róla, így ennek a helyzetnek a megoldása majdnem lehetetlen. Ezért kerülne sor a módosításra.

**dr. Szász Kata jegyző**

A módosítási javaslatban szerepel, hogy 48 órával a tervezett tevékenység előtt a vállalkozó vagy a tevékenységet folytatni kívánó a mellékelt bejelentő lapot kitöltve, jelez a fenntartó felé.

**Nagy Ferenc képviselő**

A temetkezési vállalkozónak vagy az elhunyt hozzátartozójának kell a bejelentést megtenni?

**dr. Szász Kata jegyző**

Elsősorban a temetkezési vállalkozó, aki tényleges munkát végez a temetőben. Bejelentheti a hozzátartozó is, hogy a temetkezési vállalkozó dolgozni fog a temetőben, de elsődlegesen a vállalkozónak kell.

**Nagy Ferenc képviselő**

Van olyan is, hogy a vállalkozó előtte egy nappal tudja meg, hogy itt lesz munkája.

**dr. Szász Kata jegyző**

Előfordul, de jórészt azért tudnia kell róla.

**Sári László polgármester**

Egyszerűbb azt a 6-7 vállalkozót értesíteni, akik legtöbbször dolgoznak a temetőben. Kevésbé fordul elő, hogy Dunántúlról érkezik ide valaki temetés lebonyolítani, de érkezhet és nincs tisztába ezekkel.

**Nagy Ferenc képviselő**

Azért mondom, mert találkoztunk már olyan esettel, hogy nem vállalta a felkért vállalkozó és helyette egy másik jött.

Nyilván vannak olyan esetek amire nem lehet felkészülni vagy meggátolni, de legalább a lehetőségeinkhez mérten próbáljuk meg szabályozni.

**Suha József alpolgármester**

A hívő családoknál, akit saját maguk intézik a temetést, ott akkor nekik kell megtenni a bejelentést? Ez esetben a lakosságot értesíteni kell, hogy ha nem vállalkozóval végzik a temettetést, hanem a család temet, akkor is be kell jelenteni.

**dr. Szász Kata jegyző**

Honlapra fel lesz töltve a rendelet és a melléklet is, illetve a vállalkozókat személyesen is lehet értesíteni.

**Sári László polgármester**

Kérdés, észrevétel van-e még? Amennyiben nincs, rendeletről döntünk, így névszerinti szavazást kérek.

Sári László igen

Forgácsné Román Rita igen

Fónad István igen

Prokaj Milán igen

Burai József igen

Nagy Ferenc igen

Suha József igen

*A képviselő testület egyhangú név szerinti szavazással (hét igen szavazattal) az alábbi rendeletet fogadta el:*

**Kerecsend Község Önkormányzata Képviselő-testületének**

**4/2024. (III.25.) önkormányzati rendelete**

**a temetőről és temetkezésről szóló**

**13/2016. (XI.21.) önkormányzati rendelet módosításáról**

*Szünet*

**9. napirendi pont**

**Sári László polgármester**

A legutóbbi testületi ülésen felmerült a Lakásotthonnal kapcsolatosan, főleg a gyerekek esetében probléma. A megkeresésben mellékeltük a képviselő által leírtakat. Korábban szorosabb volt az együttműködés az önkormányzattal, mióta vezetőváltás volt, azóta kevésbe van kapcsolat. Úgy gondolom ezek a problémák közösek, így, ha nincs meg kapcsolat ezt nehezen tudjuk kezelni. Én azért szeretném, ha egymás irányába mennénk és közös megoldást keresnénk a problémákra.

**Prokaj Milán képviselő**

Köszöntök mindenkit. Újat nem tudok mondani a levelemben leírtakhoz, valamint az előző ülésen elhangzottakon túl. Ezek a lakossági panaszok érkeztek hozzám az elmúlt időszakban. Szerettem volna, ha leírják ezeket a panaszokat, vagy eljönnek személyesen is, hogy elmondják mit tapasztaltak. Nyilván erre az érintettek nem hajlandóak. Saját tapasztalatom, amit le is írtam. A házunk előtt történt, a gyerekek kora 12 és 14 év közt lehet és dohányoznak nevelői felügyelettel. Nem tapasztaljuk azt, hogy ez különösebb következményekkel járna. Polgárőr parancsnoktól több esetben kaptam jelzést, hogy intézkedni kell. Van olyan, mikor a nevelő állítja meg a polgárőröket és ő kér intézkedést. Az előző ülésen is elmondtam, hogy tisztába vagyok vele, hogy a szociális szférába nem egyszerű manapság dolgozni, nyilvánvalóan nekünk a lakosság érdekeit kell szem előtt tartani és ezeket a panaszokat meg kell osztanunk az Irányító Hatósággal.

**Forró Edina Szent Ágota Gyermekvédelmi Szolgáltató – szakmai vezető**

Megkaptam a levelet. Egy éve nincs lakásotthon vezető, azért nem jön önökkel felvenni a kapcsolatot. Tavaly júliusban volt, de szülési szabadságra ment, így jelenleg nincs helyi vezető. Küzdünk a munkaerővel folyamatosan, nem kapunk olyan munkaerőt, akit hosszú távra tudnánk alkalmazni, képzettség nélkül dolgoznak nálunk, így ez egy kardinális probléma. A lakásotthonban jelenleg 10 gyerek van, nem hiszem, hogy ez a 10 gyerek okozná a faluba a problémát. Vagy mi a cél? Elvinni innen a lakásotthont? Vagy visszakérdezek, tudja-e ön, hogy mióta a Szent Ágota Gyermekvédelmi Szolgáltató Központ a fenntartó?

**Prokaj Milán képviselő**

A problémákkal kapcsolatban ennek milyen jelentősége van?

**Forró Edina Szent Ágota Gyermekvédelmi Szolgáltató – szakmai vezető**

Nagyon fontos, mert ha ennyire bennfentes a lakásotthon életében, akkor tudná, hogy a Boglárka 2 éve nem dolgozik a lakásotthonban, a Szent Ágota Gyermekvédelmi Szolgáltató Központ pedig 2020. július 1-től a fenntartó. Olyan nagymértékű probléma halmazzal vettük át a lakásotthont, hogy az ott elő gyerekek nagy rész drogfogyasztó vagy prostituált volt. Ez a probléma megszűnt a lakásotthonban, az a 10 gyerek ilyen problémával nem rendelkezik. Sőt büszkék is lehetünk, mert hallhattuk az iskolaigazgató szájából, hogy a mi gyerekünk nyerte meg a hétvégén a fekve nyomó verseny, tehát a településnek dicsősége. A kamaszkori problémák természetesen ott vannak, hiszen egy problémahalmazzal érkeznek a gyerekeink a lakásotthonba, olyan családokból ahol a szocializáció nem történt meg és ezt próbáljuk korrigálni több-kevesebb sikerrel. A gyermekvédelmi szakellátásban a dohányzás nem megengedett és sajnálattal értesültem róla, hogy a felnőtt is dohányzott, megtettem a megfelelő intézkedéseket és a munkáltató felé is jeleztem, hogy a nevelő együtt dohányzik a gyerekekkel, azért ez így nem elfogadható. A késes történetről nem tudok és nem is igazán értem, ki késelt kit.

**Prokaj Milán képviselő**

Késelés nem volt!

**Forró Edina Szent Ágota Gyermekvédelmi Szolgáltató – szakmai vezető**

Kést vett elő valaki, vagy hozzánk tartozik-e ez a gyerkőc vagy sem, nem tudom. A polgárőrséggel kapcsolatos esetben annyit tudok, hogy az egyik gyerek egy kóbor kutyát szeretett volna az udvarra bevinni és ebben kért segítséget a nevelő, hogy a kóbor kutyát segítsen onnan eltávolítani. Kérdezem, hogy mi a cél? A lakásotthont elvigyünk a településről? Ennyire nagy problémát jelentünk?

**Prokaj Milán képviselő**

Itt valami félreértés van! Senki nem mondott ilyet, hogy a településről el kell vinni a lakásotthont, viszont olyan lakossági jelzéseket, amelyek eljutnak egy képviselőhöz, illetve magam is tapasztaltam, tehát nem arról van szó, hogy a levegőből esett le, ezt kötelességünk az önkormányzat felé jelezni, valamint ez esetben a vezetőségnek Önök felé továbbítani. Ahogy polgármester úr is mondta, a közös gondolkodás lenne a cél, de az hogy szemet hunyjunk minden felett, ezt sem tartom jó megoldásnak. Amennyiben több ízben érkezik hozzánk jelzés, vagy a polgármester úrhoz, akkor azt kötelességünk kivizsgálni. Nem kötözködésről van szó – úgy érzem kicsit annak vette -. Van ennek a gyermekotthonnak előzménye, emlékeim szerint, mikor idekerült a 90-es évek végén – fogalmazzunk úgy, hogy a lakosság akaratán kívül, falu nyakára hozták, mint oly sok mindent az elmúlt 30 esztendőben. Az akkor idekerült csapat, az az én generációm és jól beilleszkedtek a lakosok közé és van, akivel a mai napig, ha találkozunk, megismerjük egymást és fenn van tartva egy korrekt, jó kapcsolat. Sajnos az idők folyamán azt vettük észre, hogy míg az elején kevésbé problémás gyerekek jöttek, de ahogy haladtunk előre az időben, ez megváltozott. Nyilván megvan a szakmai oka, amiről nyilván nekem nem is kell feltétlenül tudnom. Egy biztos, hogy jelentkeznek ilyen jellegű problémák, amiket elmondtam.

**Forró Edina Szent Ágota Gyermekvédelmi Szolgáltató – szakmai vezető**

Nemcsak szakmai, főként társadalmi oka van annak, hogy a gyerek a lakásotthonba kikerült. Azóta mióta itt van a lakásotthon, egy generáció felnőtt és a generáció változott. A mai gyerekek egészen mások, mint az akkori gyerekek, a probléma halmazzal terhelt gyerekek, meg még pluszban nehéz helyzetben vannak. Nem tudunk benne válogatni, hogy milyen gyerekek kerüljenek ide a lakásotthonba, de természetesen próbálunk sok mindent figyelembe venni a falu nagyságát, a roma lakosságot és nem válogatunk, de ettől próbáljuk úgy összerakni, hogy pl. egy droggal terhelt településre nem teszünk egy drogfüggőt, aki két perc alatt megtalálja a kapcsolódást. Erre igyekszünk nagyon figyelni, és azért vannak kiskamaszok a lakásotthonban, hogy ezeket a problémákat elkerüljük. Nem vettem kötekedésnek, természetesen elfogadom ezeket a jelzéseket, de azt kívánom, hogy ez legyen a legnagyobb bajunk, hogy a felnőtt a gyermekkel együtt dohányzik, nem tartom helyesnek abszolút, de sokkal nagyobb problémák vannak a gyermekvédelemben.

**Prokaj Milán képviselő**

Rendben, köszönöm szépen a választ.

**Sári László polgármester**

Köszönöm szépen, és azt is, hogy elfogadta a meghívást. Legyen aktívabb a kapcsolat és azt gondolom, semmiféleképp nem kell bántásnak venni azt, hogy jelzés érkezik a lakosság részéről, nekünk az a kötelességünk, hogy kivizsgáljuk ezeket és megoldást találjunk a problémákra.

**Forró Edina Szent Ágota Gyermekvédelmi Szolgáltató – szakmai vezető**

Természetesen, ha jön egy új vezető, tolmácsolni fogom részére, hogy keresse önökkel a kapcsolatot.

**Sári László polgármester**

Köszönöm szépen még egyszer.

*Forró Edina elhagyja az ülést*

**Sári László polgármester**

Egyebekben a következő előterjesztésünk a védőnői szerződéssel kapcsolatos. Mióta átvették tőlünk a védőnőket és megszületett a szerződés, ami azóta is elég egyoldalúan van betartva. Nyilván biztosítjuk azokat a körülményeket, ami a falu számára is fontos. A másik oldalról még a szerződésben szereplő bérleti díj sem érkezik meg. A szerződésünk lejárt.

**dr. Szász Kata jegyző**

Azzal tudnám én is kiegészíteni, hogy nem érkezett meg egyetlen egy havi bérleti díj sem, érdeklődtem más településeknél is, ott is hasonló a helyzet. Országos szinten is kevés az a kórház, amelyik fizet.

**Sári László polgármester**

Ha nincs más kérdés, akkor szavazzunk. Ki az, aki egyet ért, hogy a szerződést meghosszabbítsuk?

*A képviselő testület egyhangú szavazással (hét igen szavazattal) az alábbi határozatot fogadta el:*

 **28/2024. (III.25.) határozat**

Kerecsend Község Önkormányzatának Képviselő-testülete megvitatta és elfogadta a Kerecsendi védőnői szolgálat telephelyeként szolgáló helyiség használatra történő átadását a Heves Vármegyei Markhot Ferenc Oktatókórház és Rendelőintézet részére a védőnői szolgálat további működtetése céljából a határozat mellékletét képező megállapodás szerint.

Határidő: március 31.

Felelős: Sári László

**Sári László polgármester**

Megint megnyílt a Rendkívüli Települési Támogatás (REKI) felület, szeretnék egy pályázatot benyújtani, az összeget nem tudjuk, de az előkészületeket ezzel kapcsolatban elkezdenénk, ehhez határozatra van szükségünk. Ezzel kapcsolatban kérdés van-e? Amennyiben nincs, kérem, aki egyet ért tegye fel a kezét!

*A képviselő testület egyhangú szavazással (hét igen szavazattal) az alábbi határozatot fogadta el:*

 **29/2024. (III.25.) határozat**

Kerecsend Község Önkormányzatának Képviselő-testülete megtárgyalta és elfogadta, hogy a Magyarország 2024. évi központi költségvetéséről szóló 2023. évi LV. törvény 3. melléklet 2.1.5. pont alapján Kerecsend Község Önkormányzata pályázatot nyújt be rendkívüli támogatásra.

Határidő: március 31.

Felelős: Sári László

**Sári László polgármester**

Érkezett Román István részéről érkezett észrevétel, hogy a VFE pályázati és pénzügyi részének a lebonyolításához a felettünk lévő iroda van használatban. Erről egy testületi határozat szükséges. Én nem látom semmi akadályát annak, hogy ezt az irodát használják, tulajdonképpen a napenergiát optimálisabban használjuk ki, különösebb költséget nem jelent. A továbbiakban Bea veszi át jegyző úr helyét és az lenne a legjobb, ha Bea itt maradna a közelünkben, mert az új dolgozó, aki átvette a feladatait, időbe telik, mire belejön a feladatokba és Bea tud segíteni.

**Forgácsné Román Rita alpolgármester**

Fizet az egyesület bérleti díjat? Bea április 1-től itt lesz a fenti irodában?

**Sári László polgármester**

Egyelőre nem fizet. Bea a Fő út 154.-ben is lesz és itt is, de az iratkezelés főként itt történik.

**Prokaj Milán képviselő**

Rita felvetésére reagálva, korrekt lenne valamennyi bérleti díjat megállapítani, mert így minden civil szervezet részére – amennyiben igényt tartana rá – irodát kell biztosítani. Kettős mércét nem kell alkalmazni.

**Sári László polgármester**

Úgy gondolom nincs kettős mérce, a polgárőrök irodahasználata után sem kérünk díjat. Én személyesen tapasztalom az irodámba beérkező ügyfelek létszámának megcsappanásából, hogy azért jelentős terhet vesznek le az önkormányzat válláról. Állapíthatjuk meg azt, hogy fizessenek térítési díjat, nem zárkózok el.

**Prokaj Milán képviselő**

Én úgy gondolom legyen akkor valamilyen rendszer, mert sok dologból hiányzik a rendszer. Ha a képviselő-testület azt mondja, hogy nem akkor nem.

**Sári László polgármester**

Akkor vagyonrendeletet kell módosítani.

**Prokaj Milán képviselő**

Ha holnap jön a többi civil szervezet, akkor nekik is lesz iroda?

**Sári László polgármester**

Annyi iroda nincs, de melyik másik civil szervezet hajt annyi hasznot a falunak, mint a polgárőrök és az egyesület?

**Prokaj Milán képviselő**

Úgy gondolom ez megítélés kérdése.

**Sári László polgármester**

Ez a számokból látszik.

**Prokaj Milán képviselő**

Vagy szerintem a lakosság egy része hogy tekint erre. Lehet, hogy te erre vagy részrehajló, de lehet a lakosság egy része ezt másként gondolja.

**Sári László polgármester**

Nem vagyok részrehajló. Le kell menni és megnézni a munkájukat. Azzal egyet értek, hogy egy általános szabályozás mindenkire vonatkozzon.

**Forgácsné Román Rita alpolgármester**

Amíg nem volt Jelenlét Pont, addig a plébániát bérelték 100 000 Ft-ért havonta. Lehetséges, hogy akkor van erre költségvetésük. Egyenlően nézve mindenkit, ha nekik erre van pénzük legyen az övék. Én úgy tudtam, hogy bérlik az irodát.

**Sári László polgármester**

A következő ülésre készüljön akkor egy előterjesztés ezzel kapcsolatban. A szociális tűzifában is meg tudtuk osztani a feladatot, és nálunk nem került kiadásra egy forint átmeneti segély sem. Készüljön egy előterjesztés, szerepeljen benne egy javaslat az összegre.

**Forgácsné Román Rita alpolgármester**

Nem akarok ebből financiális kérdést csinálni, csak amíg zajlott a felújítás akkor gyakorlatilag a plébánia minden helyiségét használták.

**Sári László polgármester**

A vagyonrendeletünket is aktualizálni kell.

**Forgácsné Román Rita alpolgármester**

Akkor legyen egységes, ne legyen kirívó eset, hogy csak a Világítani Fogok Egyesületre és csak erre az egy irodára alkotunk egy rendeletet. Nem azt akartjuk, hogy akkor csak nekik bérleti díjat számlázzunk.

*A képviselő testület egyhangú szavazással (hét igen szavazattal) az alábbi határozatot fogadta el:*

 **30/2024. (III.25.) határozat**

Kerecsend Község Önkormányzatának Képviselő-testülete megtárgyalta és elfogadta, hogy a Közösségi Ház emeletén található irodát április végéig a Világítani Fogok Egyesület térítésmentesen használhatja.

Határidő: április 30.

Felelős: Sári László

**Sári László polgármester**

A következő előterjesztésünk a közmeghallgatással kapcsolatos. Én a szeptember 23 vagy 24 –ét gondoltam, aztán majd az új testület eldönti, hogy marad-e így vagy más időpontban lesz.

**Suha József alpolgármester**

Legyen a szeptember 23.

**Sári László polgármester**

Akinek más észrevétele nincs, akkor kérem szavazzunk!

*A képviselő testület egyhangú szavazással (hét igen szavazattal) az alábbi határozatot fogadta el:*

 **31/2024. (III.25.) határozat**

Kerecsend Község Önkormányzatának Képviselő-testülete a 2024. évi közmeghallgatást dátumát szeptember 23. hétfői napra tűzte ki 17:00 órai kezdettel.

Határidő: április 30.

Felelős: Sári László

**Sári László polgármester**

Egyebekben van-e még valakinek?

**Forgácsné Román Rita alpolgármester**

Kettő dolgot szeretnék, hogy kóbor kutyák vannak mindenhol, illetve az iskola és a könyvtár közötti járdaszakaszt volna-e lehetőség valamilyen módon megcsinálni? Kihez tartozik az a terület?

**Sári László polgármester**

Én az idei évbe nagyon kevés lehetőséget látok ilyen dolgokra. A tavaszi adóbevételeket májuk végéig várjuk, illetve bízunk benne, hogy a pályázat is beindul.

**Forgácsné Román Rita alpolgármester**

Feriéknél annyi szakember van, van kőműves is. Nem lehet arra a szakaszra kb 3-4 méter hosszú, 70 cm széles betonréteget húzni?

**Sári László polgármester**

Ezért próbálnám megsürgetni a tervezőt. Ha mondjuk most megcsináljuk és augusztusban elkezdődik a kivitelezés akkor az fel lesz túrva. Maradjunk annyiban, hogy a szándék megvan.

**Forgácsné Román Rita alpolgármester**

Majd ha elkezdődik a kivitelezése a csapadékvíz elvezetésnek, akkor majd arra a szakaszra is legyetek már figyelemmel, hogy az is rendbe legyen.

**Sári László polgármester**

Még a Széchenyi úton lévő volt előtti vízelvezetés is benne van a tervben.

**Prokaj Milán képviselő**

Most nem értem, miért nem lehet egy 45 ezer forintom munkát megcsináltatni a közmunkásokkal, milyen pályázatra kell várni?

**Sári László polgármester**

A csapadékvíz elvezetés pályázatban szerepel az a szakasz is. Lesz egy fedett parkoló és érinti azt a területet is.

**Prokaj Milán képviselő**

Mikor valósul meg?

**Sári László polgármester**

Remélem még ebben az évben.

**Prokaj Milán képviselő**

És ha nem, akkor úgy lesz még két évig és 45 ezer forinton múlt?

**Sári László polgármester**

Nem, a szándék megvan, de a májusi adóbevételeket mindenképp meg kell várni. Azt tudni kell, decemberbe kaptunk egy 12 milliós nettó finanszírozást a 18 milliós bértömegre. Még azt mondom minket ezek az adóbevételek még valahogy kihúztak, de ahol nincs? De rendben, elfogadom! Sintérrel ugyanez a helyzet, tavalyi megmaradt számláinak a felét tudtuk most rendezni.

**Forgácsné Román Rita alpolgármester**

Ha van mezőőrünk, ő nem látja, hogy a gyerekek után csapatostul mennek a kutyák.

**Sári László polgármester**

Nem tudjuk őket beazonosítani, itt akadunk el mindig. Legutóbb én vittem le a sintérnek 3 kutyát.

**Forgácsné Román Rita alpolgármester**

Csapatostul kóborolnak minden utcában.

*Burai József elhagyja az ülést.*

**Prokaj Milán képviselő**

A Világítani Fogok Egyesületnek a Máltai program keretében benne volt az ivartalanítás, ha jól tudom? A gyepmesteri szolgálattal kapcsolatban nincs ilyen jellegű feladatuk?

**Sári László polgármester**

Nincs. Van ivartalanítás, de az önkéntes alapon működött. Annak a szervezése sem ment egyszerűen, el kellett szállítani az ebeket Tiszabőre. A mi állatorvosunk is azt mondta, hogy ő is vállalja az ivartalanítást, hogy segítsen.

**Forgácsné Román Rita alpolgármester**

A VFE-t nem lehetne megkérni, hogy ne csak az ivartalanításban, hanem a gyepmesteri feladatokban is segítsenek? Ez egy országos program, ezzel mindenki jól jár, önkéntes alapon lehet a kutyának ivartalaníttatni.

**Sári László polgármester**

Nem országos ez a program. A Máltának van egy jelenlét programba ahol közvetlen a Málta áll a programok mögött és van ahol egyházi vagy civil szervezetek a megvalósítók és ez a szervezetek próbálnak csatlakozni ehhez a jelenlét programhoz.

**Fónad István képviselő**

A Demjéni út elején a posta-bölcsőde parkolási lehetőségein változtatni kell. Anno a posta kapott az önkormányzattól parkoló kialakítására lehetőséget. Nem tudom lehetne-e levelet címezni a postának, hogy ott a posta kert ahol fél méteres gaz szokott lenni, hogy alakítsanak ki ott parkolót, ha másnem az ott dolgozók részére. Az a kert szerepel a rendezési tervbe, azt hiszem, hogy ott lett lehozva a csatornának a fő ága. Azt nem is lehet beépíteni, azt parkolónak lehetne használni.

**Sári László polgármester**

Ha mi megoldjuk akkor lehet, a posta nem fog ezzel foglalkozni. De megkeressük őket természetesen.

**Fónad István képviselő**

Hosszú távon a bölcsőde sem maradhat így. Ami ott van egy hétköznap délután csúcsforgalomban, az életveszélyes.

**Sári László polgármester**

Egyfelől lassítja a forgalmat is, de tény, hogy veszélyes.

**Prokaj Milán képviselő**

Az, hogy egy kisgyereket ott vesznek ki a kocsiból az elég veszélyes olyan forgalomba.

**Fónad István képviselő**

A megoldás az a kert lenne, amiről beszéltünk. Az lenne a tökéletes megoldás.

**Sári László polgármester**

Szerintem a postás megoldás gyorsabb lenne, illetve mellette egy idősek napközi otthonát kialakítani, ha majd eladó lesz a volt vasbolt. Az lenne erre legalkalmasabb.

**Schönberger Csaba Jakob NNÖ elnök**

A kamerákra visszatérve. Mióta átvette ez a cég, a csemete úti kamera egyáltalán nem működik. A Petőfi út és a Magyari Károly út végén működik, csak nagyon homályos a kép. Ugyanez a helyzet a patak melletti kamerával is. Nem javult a helyzet, hanem romlott.

**Sári László polgármester**

A múlt héten történt, hogy nem tudták újraindítani a kamerákat. Mindegyikhez külön felhasználónév és jelszó tartozik. Ha legközelebb jönnek, akkor elkezdjük folyamatosan az akkumulátor savazást, már karbantartást.

**Schönberger Csaba Jakob NNÖ elnök**

Először azért nem tudták, mert nem volt a gaz levágva, aztán le lett vágva, de nem jöttek vissza.

**Sári László polgármester**

Ha komolyan gondolják ezt egy hónap alatt rendbe lehet tenni.

**Schönberger Csaba Jakob NNÖ elnök**

A következő ülésig hátha változni fog a helyzet, vagy nem.

**Sári László polgármester**

Köszönöm az észrevételt. A múlt héten minden információ idekerült, mindenhez megvan a felhasználónév és a jelszó is.

Amennyiben nincs más kérdés, észrevétel, az ülést bezárom.

kmf.

 Sári László dr. Szász Kata

 polgármester jegyző